b"\n_START_ARTICLE_\nBiofiltre\n_START_PARAGRAPH_\nEls biofiltres s\xc3\xb3n uns dispositius emprats per controlar la contaminaci\xc3\xb3, eliminant compostos contaminants des d\xe2\x80\x99un corrent fluid (ja sigui aire o aigua) degradant-los biol\xc3\xb2gicament. Habitualment s\xe2\x80\x99utilitza per al tractament d\xe2\x80\x99aig\xc3\xbces residuals, per oxidar mitjan\xc3\xa7ant els microorganismes els contaminants de l\xe2\x80\x99aire i per atrapar productes qu\xc3\xadmics nocius.\n_START_SECTION_\nBreu hist\xc3\xb2ria\n_START_PARAGRAPH_\nPrimerament el biofiltre va ser introdu\xc3\xaft a Anglaterra el 1893 com un filtre percolador per tractar aig\xc3\xbces residuals i posteriorment amb els anys, donat el seu \xc3\xa8xit, a tractar m\xc3\xa9s tipus d\xe2\x80\x99aig\xc3\xbces._NEWLINE_Posteriorment, des de principis del segle XX, a Europa es va ampliar l\xe2\x80\x99abast del tractament biol\xc3\xb2gic per filtrar aig\xc3\xbces superficials amb l\xe2\x80\x99objectiu de garantir-la pel consum. Aix\xc3\xad doncs, el tractament d\xe2\x80\x99aig\xc3\xbces residuals i d\xe2\x80\x99aig\xc3\xbces grises, l\xe2\x80\x99aq\xc3\xbcicultura, i aquesta utilitat anomenada abans s\xc3\xb3n les que centren m\xc3\xa9s inter\xc3\xa8s avui dia sobre la biofiltraci\xc3\xb3._NEWLINE_Pel que fa a la seva composici\xc3\xb3, originalment els biofiltres es feien utilitzant simple roca o esc\xc3\xb2ria com a medi filtrant, tot i que actualment s\xe2\x80\x99utilitzen molts tipus de materials diferents, tant inorg\xc3\xa0nics (sorra, grava, geot\xc3\xa8xtil, pl\xc3\xa0stics, vidre...) com org\xc3\xa0nics (compost, torba, fusta...)._NEWLINE_Aquestes \xc3\xbaltimes d\xc3\xa8cades s\xe2\x80\x99est\xc3\xa0 desenvolupant l\xe2\x80\x99\xc3\xbas de biofiltres per eliminar les emissions de contaminants i residus, englobant aix\xc3\xad noves possibilitats i diferents alternatives de tractament, ja que, si consultem dintre d\xe2\x80\x99aquest \xc3\xa0mbit a qu\xc3\xa8 feia refer\xc3\xa8ncia la legislaci\xc3\xb3, observem que es centrava a eliminar i reduir en origen aquestes emissions b\xc3\xa0sicament, entenent aquest com el m\xc3\xa8tode m\xc3\xa9s desenvolupat._NEWLINE_No obstant aix\xc3\xb2; encara que siguin molt utilitzats avui dia en diferents usos en general, encara no se saben amb completa certesa els fen\xc3\xb2mens f\xc3\xadsics que fan que funcioni aix\xc3\xad, i s\xe2\x80\x99est\xc3\xa0 estudiant i desenvolupant, sobretot, informaci\xc3\xb3 sobre els microorganismes que hi actuen.\n_START_SECTION_\nControl de la contaminaci\xc3\xb3\n_START_PARAGRAPH_\nQuan els utilitzem per eliminar els contaminants de l\xe2\x80\x99aire, els biofiltres empren microorganismes (bacteris i fongs b\xc3\xa0sicament) per degradar aquests components. L\xe2\x80\x99aire humit flueix a trav\xc3\xa9s d\xe2\x80\x99un llit i els compostos contaminants es transfereixen dins un biofilm que es troba a la superf\xc3\xadcie de l\xe2\x80\x99embalatge. Els microorganismes que estan fixats dins aquesta pel\xc2\xb7l\xc3\xadcula biol\xc3\xb2gica degraden els pol\xc2\xb7luents. En el proc\xc3\xa9s de digesti\xc3\xb3, aquests es transformen en altres menys contaminants, que fan m\xc3\xa9s bona olor, etc., com per exemple, qualsevol compost org\xc3\xa0nic es transforma en di\xc3\xb2xid de carboni i aigua, l\xe2\x80\x99\xc3\xa0cid sulfh\xc3\xaddric en \xc3\xa0cid sulf\xc3\xbaric i l\xe2\x80\x99amon\xc3\xadac a \xc3\xa0cid n\xc3\xadtric._NEWLINE_L\xe2\x80\x99aire \xc3\xa9s humidificat abans d\xe2\x80\x99entrar al llit (on estan fixats els microorganismes) mitjan\xc3\xa7ant un sistema de reg o aspersi\xc3\xb3, una cambra d\xe2\x80\x99humidificaci\xc3\xb3, un bioscrubber (o biolavador)... Aquest proc\xc3\xa9s \xc3\xa9s molt important, i optimitzar aquesta humidificaci\xc3\xb3 i el seu manteniment \xc3\xa9s un dels reptes per tal que els biofiltres millorin tecnol\xc3\xb2gicament._NEWLINE_L\xe2\x80\x99\xc3\xbas principal d\xe2\x80\x99aquests, en aquest \xc3\xa0mbit, \xc3\xa9s tractar compostos org\xc3\xa0nics vol\xc3\xa0tils (COV) solubles en aigua i compostos pestilents, i tamb\xc3\xa9 es tracten COVs mixtos i diversos components de sofre, incl\xc3\xbas el sulfit d\xe2\x80\x99hidrogen. Tamb\xc3\xa9 s\xe2\x80\x99han donat casos en qu\xc3\xa8 s\xe2\x80\x99ha eliminat met\xc3\xa0 (amb un rendiment del 50%) o completament el clorur de metil\xc3\xa8. Les ind\xc3\xbastries que tracten gas d\xe2\x80\x99escapament d\xe2\x80\x99aig\xc3\xbces residuals, menjar i productes animals, farmac\xc3\xa8utics, pintures, resines, ..., utilitzen aquesta tecnologia.\n_START_SECTION_\nTractament d\xe2\x80\x99aigua\n_START_PARAGRAPH_\nEn aquest cas s'utilitza un llit bacteri\xc3\xa0 i el proc\xc3\xa9s varia en diferents aspectes respecte a l\xe2\x80\x99anterior, ja que l\xe2\x80\x99efluent a tractar ara \xc3\xa9s l\xe2\x80\x99aigua. El biofilm est\xc3\xa0 compost per diversos microorganismes (bacteris, fongs, llevats...), macroorganismes (protozous, an\xc3\xa8l\xc2\xb7lids, larves d\xe2\x80\x99insectes...) i pol\xc3\xadmers extracel\xc2\xb7lulars, adquirint aix\xc3\xad un aspecte visc\xc3\xb3s, t\xc3\xa8rbol, fang\xc3\xb3s._NEWLINE_Sobre com introduir l\xe2\x80\x99aigua, pot ser intermitentment o de forma cont\xc3\xadnua, amb flux descendent o ascendent, passant per 3 fases habitualment, depenent de la manera d\xe2\x80\x99alimentar-lo. Corresponen a una fase s\xc3\xb2lida (llit), l\xc3\xadquida (aigua), gasosa (aire)._NEWLINE_La mat\xc3\xa8ria org\xc3\xa0nica i diversos components de l\xe2\x80\x99aigua entrant es biodegraden i es difonen al biofilm. El proc\xc3\xa9s \xc3\xa9s aer\xc3\xb2bic, \xc3\xa9s a dir, que els microorganismes i les comunitats que hi participin requereixen oxigen per fer les seves funcions, i aquest \xc3\xa9s subministrat per la mateixa aigua i el seu flux al llarg de les 3 fases, tot i que tamb\xc3\xa9 se\xe2\x80\x99n pot introduir m\xc3\xa9s, d\xe2\x80\x99una font externa._NEWLINE_Molts factors influeixen al rendiment del tractament, com per exemple la composici\xc3\xb3 de l\xe2\x80\x99aigua, l\xe2\x80\x99antiguitat del biofilm, el nivell d\xe2\x80\x99aeraci\xc3\xb3, la temperatura... per\xc3\xb2 la m\xc3\xa9s rellevant i important \xc3\xa9s l\xe2\x80\x99activitat microbiana.\n_START_SECTION_\nAigua potable\n_START_PARAGRAPH_\nPer potabilitzar aigua s\xe2\x80\x99empren microorganismes d\xe2\x80\x99origen natural sobre aig\xc3\xbces superficials que incloguin baixa terbolesa i gran contingut d\xe2\x80\x99oxigen per tal de millorar la seva qualitat tot reduint malalties que es transmeten per l\xe2\x80\x99aigua, carboni org\xc3\xa0nic dissolt... Es poden utilitzar filtres de sorra o de carboni per donar suport als microorganismes i afavorir el seu creixement, fent m\xc3\xa9s efica\xc3\xa7 el seu contacte amb l\xe2\x80\x99aigua.\n_START_SECTION_\nAq\xc3\xbcicultura\n_START_PARAGRAPH_\nS\xe2\x80\x99utilitzen biofiltres a les recirculacions d\xe2\x80\x99aigua dins els sistemes tancats, amb l\xe2\x80\x99objectiu de reduir els canvis d\xe2\x80\x99aigua mitjan\xc3\xa7ant la conversi\xc3\xb3 d\xe2\x80\x99amon\xc3\xadac (provinent de l\xe2\x80\x99excreci\xc3\xb3 branquial d\xe2\x80\x99animals aqu\xc3\xa0tics i de la descomposici\xc3\xb3 de la mat\xc3\xa8ria org\xc3\xa0nica) a nitrat (molt menys t\xc3\xb2xic). Aquest proc\xc3\xa9s requereix condicions aer\xc3\xb2biques i l\xe2\x80\x99\xc3\xbas de tampons per neutralitzar el pH, ja que es formaran H\xe2\x81\xba que el faran disminuir.\n_START_SECTION_\nAvantatges\n_START_PARAGRAPH_\n\xe2\x80\xa2 f\xc3\xa0cil construcci\xc3\xb3 i senzilla estructura superficial \xe2\x80\xa2 alts rendiments d\xe2\x80\x99absorci\xc3\xb3 i efic\xc3\xa0cia \xe2\x80\xa2 ampli ventall de diferents aig\xc3\xbces a tractar (de diferents composicions, concentracions...) \xe2\x80\xa2 molt efica\xc3\xa7 si el contaminant es degrada biol\xc3\xb2gicament \xe2\x80\xa2 molt adequat per tractar grans volums d\xe2\x80\x99aire \xe2\x80\xa2 no hi ha contaminaci\xc3\xb3 secund\xc3\xa0ria, nom\xc3\xa9s s\xe2\x80\x99obt\xc3\xa9 biomassa addicional, CO\xe2\x82\x82 i H\xe2\x82\x82O \xe2\x80\xa2 l\xe2\x80\x99aigua que es necessita emprar per al manteniment dels biofiltres \xc3\xa9s acceptada per plantes municipals sense haver-se de tractar pr\xc3\xa8viament \xe2\x80\xa2 f\xc3\xa0cil retorn a la situaci\xc3\xb3 inicial en cas d\xe2\x80\x99error o problema (parar l\xe2\x80\x99entrada de flux, crear a contracorrent...) \xe2\x80\xa2 menys costos que per altres tractaments similars\n_START_SECTION_\nInconvenients\n_START_PARAGRAPH_\n\xe2\x80\xa2 estructura interna \xc3\xa9s complexa i variable quant a la seva din\xc3\xa0mica hidr\xc3\xa0ulica, els microorganismes que hi participen... \xe2\x80\xa2 necessiten i abasteixen una gran \xc3\xa0rea, implica una gran petjada ecol\xc3\xb2gica \xe2\x80\xa2 possible obstrucci\xc3\xb3 del biofilm al llarg del temps, per l\xe2\x80\x99acumulaci\xc3\xb3 de compostos causats per la filtraci\xc3\xb3 i el creixement de la biomassa \xe2\x80\xa2 requeriment espec\xc3\xadfic d\xe2\x80\x99un rang de temperatures (entre els 5 \xe2\x80\x93 40\xc2\xa0\xc2\xb0C) per condicionar i afavorir l\xe2\x80\x99activitat dels microorganismes, que pot suposar un cost addicional \xe2\x80\xa2 l\xe2\x80\x99aigua amb la qual operen t\xc3\xa9 una DBO mitjanament alta, i pot requerir tractament abans de la seva disposici\xc3\xb3 (tot i que molts sistemes recirculen part d\xe2\x80\x99aquesta aigua per reduir costos)\n_START_SECTION_\nExperimentaci\xc3\xb3\n_START_PARAGRAPH_\nDiversos estudis realitzats amb diferents biofiltres conclouen que els que estan plens de fibra de coco o de llots a base de carboni s\xc3\xb3n els que menys impactes causen, des del punt de vista mediambiental._NEWLINE_S\xe2\x80\x99ha provat en diferents casos que els biofiltres tenen un rendiment molt elevat d\xe2\x80\x99absorci\xc3\xb3: Pel que fa al tractament de males olors a plantes d\xe2\x80\x99aig\xc3\xbces residuals, en comparaci\xc3\xb3 amb altres tipus de reactors amb els mateixos objectius, com per exemple els biofiltres percoladors i bioreactors de membrana de fibra buida, s\xe2\x80\x99ha experimentat que els biofiltres treballen amb un millor rendiment. Tanmateix, per l\xe2\x80\x99absorci\xc3\xb3 de COVs es va observar que el rendiment oscil\xc2\xb7lava entre un 96 \xe2\x80\x93 99,7%."